Školski volonterski kub OŠ Prečko Zeleni prijatelji radno obilježio 11.lipnja Međunarodni dan vrtova

Volonteri Školskog volonterskog kluba OŠ Prečko Zeleni prijatelji odlučili su zajedno sa svojom voditeljicom i koordinatoricom Školskog volonterskog kluba Suzanom Mikulec uz veliku i svekoliku pomoć voditeljica Udruge Zeleni klik ( Dašom i Nikolinom ) radno obilježiti 11.lipnja 2020. Međunarodni dan vrtova. Poznato je da rad u vrtu i aktivnosti koje su vezane uz rad na zemlji imaju blagotvoran i višestruko koristan učinak za mentalno zdravlje djece i potiču stvaranje pozitivnog raspoloženja.

 Rad u vrtu može biti zanimljiv i koristan kao što su to pokazali i volonteri iz ŠVK-a Zeleni prijatelji iz OŠ Prečko koji su nastavili s poljoprivrednim radovima koje su započeli kako bi svoj školski vrt još više uredili. Trebalo je dodatno urediti i počupati korov i suvišnu travu iz svih visokih gredica.

Dio volontera skupljao je otkošenu travu i stavljali je na zajedničke hrpice. Poslije su ih tačkama pokupili i odvezli do kompostišta. Veći dio volontera je pažljivo slušao naše stručne suradnice u projektu Kvartovske veze nisu bez(veze) Dašu Filipčič i Nikolinu Turčinović Dupor Nikolinu o važnim informacija u svezi biljaka i sjemenaka koje će kasnije zasaditi i posijati. Posadili su razne začinske biljke poput ružmarina, lavande, kadulje i smilja. Posijali su svima nama drago povrće kao što su salata, mrkva, rajčica, grašak , grah i već zaboravljena rabarbara koja spada u skupinu biljaka trajnica. U vrtu su već postojale unaprijed pripremljene visoke gredice od drvenih obloga koje su jedva čekale da ih marljive ruke Zelenih prijatelja napune zemljom i posebnim humusom koji pomaže rastu biljaka. Ravnateljica škole mr.sc.Jadranka Oštarčević također je bila aktivna te je sudjelovala pisanjem zamolbe za donacijom zemlje od strane ZH-a Podružnice Zrinjevac kojom je tražila dodatne količine zemlje za sve naše visoke gredice.

 Prvo je trebalo dovesti svu zemlju tačkama, istovariti ju i prenijeti ju do visokih gredica što su volonterke napravile vrlo uspješno. Nakon toga, istresli su sadržaj iz vreća koji su ravnomjerno grabljicama poravnali kako bi što uspješnije posijali i posadili već spomenute biljke. Nakon toga sve je trebalo dobro zaliti kako bi se sjemenke i biljke što bolje primile u zemlji. Rezultati vrijednih ruku volontera vidjet će se uskoro kada počnu nicati i probijati iz zemlje prve sjemenke koje s nestrpljenjem očekujemo jer će biti NAŠE I BIT ĆE NAM PRVE !

Tijekom akcije Dani kolektivne sadnje drveća u Hrvatskoj prošle godine održane 25./26./27.10.2019. poznatije pod imenom ZASADI DRVO NE BUDI PANJ posadili smo 10 stabala raznih voćaka kao što su stabla kruški, jabuka, šljiva, trešanja, višanja i čak jedno stalo vinogradarske breskve. Sva stabla uspješno su se primila i prezimila svoju prvu zimu , a neka čak i dala prve plodove kao što je višnja. Tako da s nestrpljenjem pratimo napredak i razvoj našeg voćnjaka u školskom vrtu.

Vrlo rado bismo se prijavili i sudjelovali u Projektu Najljepši školski vrtovi koji se već 26 godina provodi u suradnju s HRT-om te MZO-a, Fondom za zaštitu okoliša i energetsku učinkovitost te Ministarstvom poljoprivede.U projektu sudjeluju učenici OŠ-a, SŠ-a, DV-a i ostalih dječjih domova iz cijele Hrvatske. Projekt promiče isključivo organski uzgoj biljaka s upoznavanjem ljepota i korisnosti rada u vrtovima.

Pojava COVIDA 19 nas je omela u puno stvari i stvorila velike probleme ne samo našem školskom vrtu u kojem su radovi kasnili već i otkazivanju raznih događaja, natjecanja i smotri. Nadamo se da će početak jeseni donijeti bogate plodove našega rada koje ćemo s ponosom moći predstavljati i ostalima.